Title: ข้อบัญญัติองค์การบริหารส่วนตำบลไสหมาก เรื่อง การลดหย่อนไม่ต้องเสียภาษีบำรุงท้องที่ พ.ศ. 2558

ข้อบัญญัติองค์การบริหารส่วนตำบลไสหมาก

ข้อบัญญัติองค์การบริหารส่วนตำบลไสหมาก
เรื่อง
การลดหย่อนไม่ต้องเสียภาษีบำรุงท้องที่ พ.ศ. ๒๕๕๘

โดยที่เป็นการสมควรตราข้อบัญญัติองค์การบริหารส่วนตำบลไสหมาก
ว่าด้วยการลดหย่อนไม่ต้องเสียภาษีบำรุงท้องที่

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่
พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลไสหมาก
โดยความเห็นชอบของสภาองค์การบริหารส่วนตำบลไสหมากและนายอำเภอเชียรใหญ่
จึงตราข้อบัญญัติไว้ ดังต่อไปนี้

ข้อ ๑  ข้อบัญญัตินี้
เรียกว่า ข้อบัญญัติองค์การบริหารส่วนตำบลไสหมาก เรื่อง
การลดหย่อนไม่ต้องเสียภาษีบำรุงท้องที่ พ.ศ. ๒๕๕๘

ข้อ ๒[๑] 
ข้อบัญญัตินี้ให้ใช้บังคับในเขตองค์การบริหารส่วนตำบลไสหมาก
ตั้งแต่วันถัดจากวันประกาศในราชกิจจานุเบกษา

ข้อ ๓  ในข้อบัญญัตินี้
ที่ดิน หมายความว่า พื้นที่ดิน
และให้หมายความรวมถึงพื้นที่ที่เป็นภูเขาหรือแม่น้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดิน
หรือครอบครองอยู่ในที่ดินไม่เป็นกรรมสิทธิ์ของเอกชน
บุคคลธรรมดา หมายความว่า
บุคคลตามความหมายแห่งประมวลกฎหมายแพ่งและพาณิชย์
และให้หมายความรวมถึงคณะบุคคลที่ไม่ใช่นิติบุคคลด้วย
ที่อยู่อาศัย หมายความว่า
อาคาร บ้าน เรือน ตึก โรง แพ หรือสิ่งปลูกสร้างอย่างอื่น
ซึ่งบุคคลสร้างขึ้นเพื่อใช้เป็นที่อาศัยทั้งกลางวันและกลางคืน
แต่ไม่รวมถึงสิ่งปลูกสร้างที่ใช้เป็นสถานการค้าหรือให้เช่า
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ที่เป็นประโยชน์
ในการประกอบอาชีพหรือยังชีพของเจ้าของที่ดิน ไม่ว่าจะเป็นสัตว์ปีก แมลง
สัตว์บกหรือสัตว์น้ำหรือ ครึ่งบกครึ่งน้ำใด ๆ ก็ตาม
โดยการเลี้ยงสัตว์ในที่ดินดังกล่าว อาจเป็นสถานที่ให้อาหารสัตว์หรือ
แหล่งอาหารของสัตว์หรือแหล่งพักนอนของสัตว์ แหล่งควบคุมกักกันสัตว์หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ซึ่งใช้ประโยชน์ในการเพาะปลูกพืชที่เป็นประโยชน์ในการประกอบอาชีพ
หรือยังชีพอาจเป็นพืชล้มลุก พืชยืนต้นหรือพืชน้ำใด ๆ ก็ตามของเจ้าของที่ดิน

ข้อ ๔ 
บุคคลธรรมดาคนเดียวหรือหลายคน ซึ่งเป็นเจ้าของที่ดินแปลงเดียวหรือ
หลายแปลงที่อยู่ในเขตองค์การบริหารส่วนตำบลไสหมาก
และใช้ที่ดินนั้นเป็นที่อยู่ของตน เป็นที่เลี้ยงสัตว์ของตน หรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ได้จำนวนสามไร่

ข้อ ๕ 
ให้นายกองค์การบริหารส่วนตำบลไสหมากรักษาการตามข้อบัญญัตินี้

ประกาศ
ณ วันที่ ๑๔ สิงหาคม พ.ศ. ๒๕๕๘
อนันต์  ถนอมสิน
นายกองค์การบริหารส่วนตำบลไสหมาก

ปริยานุช/ผู้จัดทำ
๖ ตุลาคม ๒๕๕๘

ปริญสินีย์/ผู้ตรวจ
๑๖ ตุลาคม ๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๑๐๔ ง/หน้า ๒๑๕/๑ ตุลาคม ๒๕๕๘